אל ציבור החוקרים במוסדות להשכלה גבוהה

שלום רב,

**רקע**

בישיבות מל"ג וות"ת מימים 28.7.15 ו 12.8.15 אישרו מל"ג וות"ת קיום תכנית פיילוט לחילופי חוקרים בין ישראל ואיטליה. תכנית זו עוגנה בהסכם לשיתוף פעולה (מסמך יישום) שנחתם בין מל"ג לבין משרדי החוץ והחינוך האיטלקים ב 1.9.15.

במסגרת התכנית הוסכם כי תכנית הפיילוט תפעל למשך שלוש שנים, כאשר בכל שנה הצד הישראלי יממן, מתוך תקציב מרכזי המצוינות, אירוח של חוקר איטלקי אחד אשר ישהה ויחקור במסגרת אחד ממרכזי המצוינות בסכום של עד 40,000 אירו, והצד האיטלקי אשר מאחד פעילות של שני גורמים- משרד החוץ האיטלקי ומועצת הרקטורים האיטלקית - יממן שהייה דומה של חוקר ישראלי באחת מהאוניברסיטאות באיטליה.

מתוך ניסיון המחזור הראשון אשר היה מצומצם כאמור רק למרכזי המצויינות (I-CORE) , הוחלט בישיבת ות"ת מיום 13.11.16 להרחיב את היריעה, באופן שיתאפשר, לא רק למרכזי המצוינות , אלא לכלל קבוצות המחקר באוניברסיטאות המתוקצבות על-ידי ות"ת עבור מחקר במסגרת מודל המחקר (להלן: "אוניברסיטאות המחקר"), להציע מועמדים למלגה, לשני המחזורים שנותרו, וכי תהליך הוצאת הקול הקורא, השיפוט והבחירה של הזוכים במלגה יתבצע ע"י ובאחריות אוניברסיטאות המחקר .

**תנאי סף וקריטריונים**

1. **תנאי סף**

קריאה זו מופנית לציבור חברי הסגל שהינם חברי סגל מן המניין באוניברסיטאות המחקר להגיש **מועמדות של חבר סגל איטלקי, אשר היו רוצים לארח** לתקופה של לפחות 4 חודשים.

1. **קריטריונים**
2. ההצעות ישפטו על פי קריטריונים אקדמיים מקובלים של מצוינות מחקרית ורשימת הפרסומים של חבר הסגל המתארח והמארח.
3. שימת דגש מיוחדת תהיה על הפוטנציאל למנף את שיתוף הפעולה המבוקש לשיתופי פעולה נוספים בעתיד.
4. כמו כן יהיה דגש על פוטנציאל השימוש בתשתיות הייחודיות של שני המוסדות כדי לקדם מחקר משותף.
5. יודגש כי, חוקר הנמצא בחופשה ללא תשלום או בשבתון בפרק זמן כלשהו במשך תקופת המלגה, לא יהיה זכאי למלגה.

**בחירת ההצעה הזוכה**

תוקם ועדת שיפוט אשר תהיה מורכבת מנציגים של כל אחת מהאוניברסיטאות המחקר והיא תפעל על-פי עקרונות אשר הותוו בהחלטת ות"ת בנושא מיום 13.11.16.

**הגשת ההצעות**

1. חבר הסגל המציע יגיש את הצעתו בצירוף כל האישורים והאסמכתאות הנדרשים לצורך בחינת הצעתו בהתאם לקריטריונים המפורטים לעיל.
2. את ההצעות יש להגיש במייל כקובץ PDF אחד עם שם המגיש בשם הקובץ

להצעה יש להגיש:

1. עמוד שער הכולל פרטי שיוך מוסדי, רקע לימודי, ומעמד אקדמים כמקובל בעמוד ראשון של קורות חיים מדעיים.
2. ביוגרפיה של עד חצי עמוד של חבר הסגל המתארח
3. רשימת פרסומים מחמש השנים האחרונות
4. תכנית מחקר של עד שני עמודים
5. תכנית למינוף שיתוף הפעולה הזה לשיתוף פעולה ארוך טווח עם המארח ומקורות מימון פוטנציאליים

את ההצעה יש לשלוח אל: fainaa@technion.ac.il

תאריך להגשת ההצעות 30.6.17